35. schôdza NR SR - 7.deň - A. dopoludnia
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie v rozprave

36. Pán poslanec Michelko, je fascinujúce, že nikto z poslaneckého klubu SaS nepovedal ešte ani slovo k tomuto návrhu zákona a už nám idete vy niečo vyčítať a tvrdiť, že akí sme pokryteckí, a že ako zabúdame na to, čo sme v minulosti navrhovali, presadzovali, za čo sme hlasovali. Ja vám chcem povedať, že my nie úplne zdieľame tento návrh, čo vás možno prekvapí a nie preto, že by sme nerozumeli jeho zmyslu, jeho zámeru, ale teda máme pochybnosti, či dopĺňať ten zoznam osôb, ktoré nemôžu byť, nemôžu sa stať generálnym prokurátorom aj o poradcov premiéra vzhľadom na to, že teraz SMER zrazu uvažuje, že by tam dal osoby, ktoré toho úradu nepochybne nie sú hodné. Ale teda ja si viem predstaviť, že tu raz budeme mať premiéra, ktorý si za svojich poradcov bude vyberať dôveryhodné, nezávislé a uznávané osobnosti a tie keď budú spĺňať iné kritéria, tak by to nemuselo nutne byť prekážkou toho, aby sa povedzme stali generálnym prokurátorom. Čiže takúto pochybnosť vo vzťahu k tomu návrhu my máme, ale teda celkom dobre rozumieme tomu, že prečo s tým návrhom prichádzate a tej motivácii, tá je nám jasná. Ale ešte k tomu, čo hovoril pán poslanec Michelko, ktorý nás tu obvinil, že jak to ideme podporovať a jak je to v rozpore s tým, čo sme my v minulosti presadzovali, tak áno, my sme presadili otvorenie voľby aj generálneho prokurátora, aj špeciálneho prokurátora aj neprokurátorom a stojíme si za tým, my sme to mali v programe, bola taká formulácia aj v programovom vyhlásení vlády, presadili sme to do toho zákona a ja si myslím, že to bolo dobré, bolo to správne. Tvrdil som to vtedy, keď som bol koaličný poslanec a keď som mal tú silu byť jedným z tých, ktorí s tým prišli a presadili to a tvrdím to aj teraz, keď som opozičný poslanec bez ohľadu na to, že koho si tam teda SMER chce dosadiť. ----------------------------------------- 36-2 SMER, naopak, vtedy kritizoval, že aké je to neprípustné, aby sa niekto iný ako prokurátor stal generálnym prokurátorom a teraz, keď sa začala diskusia o tom, že by Maroš Žilinka mohol z pozície generálneho prokurátora odísť skôr, tak zrovna zo SMER-u teraz už nie je problém, že by sa generálnym prokurátorom stal niekto iný ako prokurátor, ale chcú si tam dosadiť svojich advokátov. To je to, že niekto je nekonzistentný, nie pozícia SaS, nie pozícia moja. A ja si stojím aj za tým, že bolo dobré, že sa to otvorilo, až na rozdiel od kolegu Vanča, si myslím, že bolo dobré, že bol Daniel Lipšic zvolený za špeciálneho prokurátora. Pretože po dvoch volebných obdobiach Dušana Kováčika, ktorý mal stíhať korupciu a využil svoju funkciu na to, aby zametal pod koberec všetky kauzy a bránil stíhaniu korupcie, tam prišiel niekto, kto nechal rozviazané ruky prokurátorom a umožnil trestné stíhanie korupcie. Možno mať k Danielovi Lipšicovi všelijaké výhrady, ale myslím si, že na poste špeciálneho prokurátora robil presne to, čo špeciálny prokurátor mal robiť. Čiže ja sa nebudem dištancovať od toho, že sme tam zvolili Daniela Lipšica a naďalej si za tým stojím. To je možno ďalší rozdiel, ktorý tu máme od kolegov z PS. A áno, ja nespochybňujem, že je to legitímny názor, môže byť legitímny názor, že vôbec, vôbec žiadny bývalý politik, že to má byť zadefinované tak, že iba prokurátori môžu sa stať generálnym prokurátorom. Ja netvrdím, že ten názor je zlý, ja ho jednoducho nezdieľam a myslím si, že tá úprava, ktorú sme presadili je v poriadku. Vrátane toho, že sme tam dali tú karanténu, a tú karanténu sme dali pre politické funkcie, dali sme tam, dali sme tam dvojročné obmedzujúce obdobie a, samozrejme, že je na diskusiu, aký má byť zoznam tých funkcií, či tam napr. majú, alebo, alebo nemajú byť aj poradcovia, ale čokoľvek napíšeme do zákona, dôležité bude, ako potom reálne budú poslanci voliť a koho tam zvolia, lebo mnohé veci nie sú známe, mnohé veci vyplávu na povrch až potom. Aj o Marošovi Žilinkovi išli dobré chýry z mnohých zdrojov, už z toho vypočutia, ktoré bolo pred ústavnoprávnym výborom, mohol mať pozorný pozorovateľ vážne pochybnosti o tom, ako bude vykonávať Maroš Žilinka svoju funkciu a ďalšie informácie, ktoré vyplávali na povrch ešte pred tým, ako o ňom hlasoval parlament, tie pochybnosti iba potvrdzovali a utvrdzovali. Ale Dobroslav Trnka ani Maroš Žilinka nešli na post generálneho prokurátora z pozície ministra, poslanca, štátneho tajomníka, aj keď aj Maroš Žilinka bol štátnym tajomníkom, ale teda s väčším časovým odstupom, neboli ani poradcami nikoho a dopadlo to, ako to dopadlo. Čiže nie je záruka, že sa niečo napíše do zákona. Ja súhlasím s tým, že zákony majú vytvárať predpoklady, aby bol zvolený čo najlepší kandidát a aby sa zamedzilo prístupu do funkcie kandidátom očividne nehodným, ale dôležité bude, kto na takú pozíciu bude zvolený v budúcnosti a, samozrejme, dôležitý je aj systém. A tu myslím, že s kolegami z Progresívneho Slovenska máme a budeme mať zhodu, že nestačí zmeniť dve vety v zákone o prokuratúre, čo sa týka podmienok toho, kto sa môže stať generálnym prokurátorom, ale potrebná bude zmena systému a odklon od toho sovietskeho systému prokuratúry, ktorý tu dodnes máme, aj keď sa to pánovi predsedajúcemu nepáči, je to tak. Ďakujem.